กรมการขนส่งทางบก เปิดรับฟังความเห็นทุกภาคส่วนอย่างรอบด้าน ถึงแนวทางยกระดับรถตู้โดยสารสาธารณะ ก่อนกำหนดนโยบาย
กรมการขนส่งทางบก เปิดรับฟังความเห็นทุกภาคส่วนอย่างรอบด้าน ถึงแนวทางยกระดับรถตู้โดยสารสาธารณะ ก่อนกำหนดนโยบายนายพีระพล ถาวรสุภเจริญ อธิบดีกรมการขนส่งทางบก เปิดเผยถึงแนวทางการยกระดับคุณภาพรถตู้โดยสารสาธารณะหลังจากกระทรวงคมนาคม มีนโยบายขยายเวลาให้ผู้ประกอบการเปลี่ยนรถตู้โดยสารเป็นรถโดยสารขนาดเล็กที่ได้มาตรฐาน หรือรถไมโครบัส ตามความสมัครใจ ว่า จากการประชุมคณะกรรมการควบคุมการขนส่งทางบกกลางเมื่อวันที่ 20 สิงหาคมที่ผ่านมา ให้รถตู้หมวด 1 และหมวด 4 ที่วิ่งในกรุงเทพมหานคร ต้องเปลี่ยนเป็นรถไมโครบัสตั้งแต่วันที่ 1 ตุลาคม 2562 ขยายเวลาได้อีก 180 วัน ซึ่งระหว่างนี้หากครบอายุการใช้งานสามารถเปลี่ยนเป็นไมโครบัส หรือจะเปลี่ยนรถตู้ใหม่ก็ได้ สำหรับกลุ่มรถตู้ที่วิ่งระหว่างจังหวัด ระยะทางประมาณ 300 กิโลเมตรขึ้นไป ยังคงยึดตามมติเดิม โดยเมื่อรถครบอายุการใช้งาน 10 ปี จะต้องเปลี่ยนเป็นไมโครบัสทันที ขณะนี้กรมการขนส่งทางบก อยู่ระหว่างการศึกษาแนวทางการดำเนินการที่คำนึงถึงความปลอดภัยของประชาชนเป็นเป้าหมายหลัก โดยเปิดรับฟังความคิดเห็นการให้บริการรถโดยสารสาธารณะ ผ่านช่องทาง เว็บไซต์กรมการขนส่งทางบก www.dlt.go.th เฟซบุ๊กแฟนเพจกรมการขนส่งทางบก (https://www.facebook.com/PR.DLT.NEWS.) ซึ่งข้อมูลการแสดงความคิดเห็นทั้งหมดจะถูกนำมาศึกษาผลกระทบในด้านต่างๆ อย่างรอบคอบ รอบด้าน เพื่อนำเสนอคณะกรรมการควบคุมการขนส่ง ทางบกกลางพิจารณาเชิงนโยบายต่อไปสำหรับกรณีการต่ออายุรถตู้โดยสารเป็น 12 ปีได้นั้น อธิบดีกรมการขนส่งทางบก ย้ำว่า รถตู้โดยสารจะต้องเข้าหลักเกณฑ์และเงื่อนไขความปลอดภัยที่ผ่านการตรวจสอบมาตรฐานตัวรถอย่างเข้มข้น หากไม่ผ่านเกณฑ์มาตรฐานจะไม่สามารถนำมาให้บริการประชาชนได้ ทั้งนี้ทุกมาตรการต้องไม่กระทบกับการให้บริการรถโดยสารสาธารณะของประชาชนอย่างเพียงพอ กรณีประชาชนพบรถตู้โดยสารสาธารณะให้บริการไม่ปลอดภัย ขับรถเร็ว บรรทุกเกิน เก็บค่าโดยสารเกิน สามารถแจ้งกับผู้ตรวจการขนส่งทางบกได้โดยตรง หรือร้องเรียนผ่านสายด่วน 1584 ตลอด 24 ชั่วโมง